| 155 mm samohybná kanónová húfnica Archer |
| --- |
|  |
| **Základná charakteristika** |
| Posádka | 3-4 |
| Dĺžka | 14,1 m |
| Šírka | 3 m |
| Výška | 4 m |
| Hmotnosť | 30 t |
| **Pancierovanie a výzbroj** |
| Pancierovanie |  |
| Hlavná zbraň | 155 mm húfnica s dĺžkou hlavne 52 kalibrovs vezenou muníciou 21 granátov |
| Sekundárne zbrane | 1x guľomet kalibru 12,7 mm |
| **Pohon a pohyb** |
| Pohon |  |
| Odpruženie |  |
| Max. rýchlosť | 70 km/h (na ceste) |
| Pomer výkon/hmotnosť |  |
| Dojazd | 400 - 500 km |
| Priechodnosť |  |

 **Archer**  je švédska samohybná húfnica kalibru 155 mm na kolesovom podvozku 6x6.

Vznik a vývoj
-------------

Prvé technické štúdie Archeru boli spustené v roku 1995. Na základe zmluvy so Švédskou správou obranného materiálu (FMV) namontovala spoločnosť BAE Systems Global Combat Systems (predtým BAE Systems Bofors) 155 mm delostrelecký systém FH-77 na zadnú časť upraveného terénneho podvozku nákladného vozidla Volvo VME A25C (6 × 6). Prvý prototyp bol dokončený koncom roku 1995 a nasledujúcich niekoľko rokov prebiehalo testovanie a vylepšovanie húfnice. Prvý sériovo vyrobený Archer dostala švédska armáda v roku 2015.

Konštrukcia a technické parametre
---------------------------------

Archer je plne automatická húfnica kalibru 155 mm umiestnená na vozidle s vysokou priechodnosťou Volvo A30E. Kabína vozidla a priestor pre motor sú pancierované a to vrátane skiel, ktoré by mali vydržať zásah z ručnej zbrane kalibru 7,62 mm. Archer by mal tiež vydržať zásah protitankovou mínou do ekvivalentu 6 kg TNT. Okrem balistickej ochrany poskytuje vozidlo aj ochranu voči zbraniam hromadného ničenia, požiarnu ochranu a protihlukovú ochranu. Vďaka zariadeniu Hutchinson AMVFI je Archer schopný jazdy aj s prestrelenými pneumatikami. V kabíne sedí štvorčlenná posádka – velieľ vozidla, šofér a 1 – 2 operátori.

Húfnica potrebuje 20 sekúnd od chvíle, keď operátori dostanú výzvu na streľbu, aby vozidlo zastavili, pripravili k paľbe a vystrelili prvý náboj. Po dokončení misie stačí Archeru asi 20 sekúnd na to, aby sa dalo znovu do pohybu. Preto je Archer označovaný za najrýchlejšiu húfnicu sveta. 

Archer má špičkový systém riadenia paľby (vozidlo je vybavené balistickým počítačom), pomocou ktorého je možné páliť aj na pohyblivé ciele. Systém má tri módy rýchlosti streľby. V najrýchlejšom dávkovom vypáli 3 rany za 15 sekúnd a v celodennom ustálenom dokáže strieľať 8-12 rán za minútu. Systém streľby umožňuje aj streľbu v režime Multiple Round Simultaneous Impact, t.j. súčasné zasiahnutie cieľa postupne vystrelenými nábojmi.

Hlavnou zbraňou Archeru je 155 mm húfnica s dĺžkou hlavne 52 kalibrov. Ide o vylepšenú verziu ťahanej poľnej húfnice FH 77B. Hlavným rozdielom medzi nimi je nová predĺžená hlaveň a plne automatické riešenia pre manipuláciu s muníciou. Vozidlo vezie 21 ks munície. Plne automatické nabíjacie zariadenie dovoľuje vystrieľať celý zásobník za 2,5 minúty. Húfnica má maximálny strelecký dosah 40 km s konvenčnou 155 mm muníciou a 60 km s presne navádzanou muníciou vrátane Excaliburu. Excalibur (XM982, M982 a M982A1) je 155 mm navádzaný delostrelecký projektil s predĺženým dosahom navádzaný globálnym pozičným systémom (GPS). Pre svoju vlastnú ochranu je Archer vyzbrojený diaľkovým zbraňovým systémom, ktorý obsahuje denný a nočný zameriavač s guľometom kalibru 7,62 mm, ktorý je inštalovaný na streche kabíny.

Bojová hmotnosť vozidla je 30 ton, takže môže byť ľahko prepravované v lietadle A400M. Na ceste dosahuje Archer rýchlosť 70 km/h, je schopný brodiť sa snehom do výšky jedného metra. Maximálny dojazd vozidla je 500 km. Vlastnú húfnicu Archer sprevádza nabíjacie vozidlo a vozidlo podpory a údržby.

Používatelia
------------

Švédsko  **Švédsko**

Ukrajina  **Ukrajina**

Referencie
----------

1. ↑   *News* [online]. mil.se, [cit. 2024-02-15]. Dostupné online. Archivované 2009-02-07 z originálu.
2. ↑   baesystems.com, [cit. 2024-02-15]. Dostupné online.
3. ↑   baesystems.com, [cit. 2024-02-15]. Dostupné online.
4. ↑   *Archer FH77 BW L52 BAE Systems* [online]. armyrecognition.com, [cit. 2024-02-15]. Dostupné online.